Njedawno su w Chróšćanskej zakładnej šuli „Jurij Chěžka“ wjelelětneho direktora kubłanišća Měrka Šmita na wuměnk rozžohnowali. Z listom, hódnoćacym předewšěm zasłužby woblubowaneho pedagogi, su so wučerki šule na našu redakciju wobroćili jón wozjewić. Tuž list tule dokumentujemy:
„Wšo ma swój čas.“ Z tutymi słowami rozžohnowa so na předposlednim šulskim dnju naš wjelelětny šulski nawoda Měrko Šmit na zasłuženy wuměnk.
Wot lěta 1992 nawjedowaše wón naše kubłanišćo tehdy hišće w jednym domje zhromadnje z něhdyšej srjedźnej šulu. Ze zaćahom do noweje zakładneje šule a z přepodaćom noweje wjacezaměroweje hale „Jednota“ 1995 skićachu so nam lěpše wuknjenske wuměnjenja. Za čiłe sportowe a kulturne žiwjenje z mnohimi njezapomnitymi wjerškami je so Měrko Šmit w pozadku njehladajo na čas angažował.
W Braniborskej započnje so přichodnu póndźelu nowe šulske lěto. Přiběrajcy starši swoje dźěći tam tež na wučbu serbšćiny přizjewjeja. Hladajo na koronapandemiju je braniborske knježerstwo nětko wozjewiło, kak po prózdninach na šulach dale póńdźe. Tež Sakska ma mjeztym plan za čas po prózdninach.
Podstupim/Drježdźany (SN/JaW). Zwjeselaca powěsć bě tele dny z Kśišowa (Krieschow) słyšeć. Na tamnišej zakładnej šuli je za nowy 1. lětnik z dohromady 28 nowačkami 20 za wučbu delnjoserbšćiny přizjewjenych. Kaž zdźěli wučerka delnjoserbšćiny Simone Golcbuderowa, tam hišće ženje telko njemějachu.
Mnozy starši so boja, zo móhli nawrótnicy z dowola koronawirus – předewšěm deltawariantu – nětko w šulach rozpřestrěwać. Tuž je braniborske knježerstwo wobzamknyło, zo maja wšitcy šulerjo a wšitke šulerki wot 9. awgusta w šuli škitny nahubnik wužiwać, a to najprjedy dwaj tydźenjej. Z wozjewjenja knježerstwa tež wuchadźa, zo „płaći to tohorunja za zakładne šule a horty“. Dale dyrbja so wšitcy prawidłownje testować dać.
Njewšědne šulske koncepty staršich často wabja, swoje dźěćo na šuli w swobodnym nošerstwje přizjewić. Tajki koncept je tež Drježdźanjanku Zuzi Budarjec přeswědčił. Jeje dźowka chodźi jako maćernorěčna Serbowka do 1. lětnika Mjezykulturneje waldorfskeje šule w sakskej stolicy.
Šula hakle lěto stara
„Na loni wutworjenym nowym kubłanišću maja dotal jedyn lětnik – prěni“, wuswětla wučerka za wosebitu pedagogiku, skutkowaca na dalšej Drježdźanskej šuli w swobodnym nošerstwje. „Lětsa a přichodne lěta ma wobstajnje nowy prěni lětnik k tomu přińć, tak zo změja za tři lěta šulu ze štyrjomi lětnikami.“ Nimo dźowki Zuzi Budarjec wuknu tam dalšej serbskaj šulerjej kaž tež dźěćo z měšanorěčneho staršiskeho domu, w kotrehož přiwuznistwje su wjacori Serbja. Tež tamnej swojej dźěsći chce Zuzi Budarjec tam pozdźišo pósłać. Nošer kubłanišća, Interkulturna waldorfska šula Drježdźany z.t., chce, zo móža tam pozdźišo dźěći a młodostni wot 1. hač do 12. lětnika wuknyć.
We wobłuku maturitneje swjatočnosće su šulerkam a šulerjam Serbskeho gymnazija Budyšin (SGB) na hłownym jewišću Budyskeho Němsko-Serbskeho ludoweho dźiwadła předwčerawšim kónčne wuswědčenja přepodali. Přizamknył je so hač do rańšich zerjow trajacy abiturny bal w Chróšćanskej wjacezaměrowej hali „Jednota“.
Z profijemi rejować je přeće, kotrež bychu sej mnohe dźěći a młodostni rady spjelnili. Na Worklečanskej zakładnej šuli „Michał Hórnik“ to jutře, štwórtk, někotři šulerjo móža.
Worklecy (SN/MiR). Za čas pandemije njebě móžno w rumnosćach poskićeć zarjadowanja, na kotrychž rejwarjo a rejwarki swoje zamóžnosće pokazuja. Drježdźanska choreografka Helena Fernandino – wona je wjacore lěta w Zhorjelcu skutkowała – zrodźi tuž ideju, rejowanje zjawnje předstajeć. Jeje projekt, w kotrymž sej pjeć rejwarjow łužiske hrajkanišća mjez druhim we Wostrowcu (Ostritz), Mužakowje a na kulturnej kupje Einsiedel zdobywa, mjenuje so PLAY.GROUND. Jedna tajka stacija, hdźež rejuja, budu jutře Worklecy. „Andreas Ošika, kotrehož dźěći na našej šuli wuknu, bě wo projekće zahorjeny a je mje narěčał, hač njebychmy sej profijow na polu reje do našeje šule přeprosyć chcyli“, wuswětla nawodnica Worklečanskeho zakładnošulskeho stejnišća Sabina Hejdušcyna.
slk_Latn szl_Latn pol_Latn szl_Latn szl_Latn pol_Latn szl_Latn szl_Latn szl_Latn slk_Latn szl_Latn szl_Latn